Framferðahátturin hjá Sjónvarpinum kærdur Eg vildi helst sloppið undan at gjørt fleiri viðmerkingar til hetta málið. Byggiloyvið í Ravnsoyargøtu varð fyri tað fyrsta givið, áðrenn eg bleiv borgarstjóri. Eg havi tí ikki orsøk til at káva útyvir ella goyma nakað. Men tað sum eg krevji er, at starvsfólk í kommununi fáa eina virðiliga og sakliga viðgerð. Og so er ikki í hesum føri. Fyri tað næsta hevur málið verið meldað- og kommunan bleiv fríkend. Fyri tað triðja er hetta endað sum eitt stríð, sum Kringvarpið førir móti Tórshavnar Kommunu og mær persónliga. Hetta er eitt stríð, har Kringvarpið eftir mínum tykki brýtur øll fjølmiðlaetisk mørk. Vit hava sæð løgnar konspiratiónsteoriir um forfylging og "karaktermorð" av ávísum borgara verið bornar fram sum objektiv tíðindi. Vit hava sæð sjónvarpsprát, har spurningarnir hava verið so leiðandi, at eingin kann vera í iva um, at hetta ikki snýr seg um objektivan tíðindaflutning. Hetta er Kringvarpið móti Tórshavnar Kommunu! Og so sóu vit fríggjakvøldið upptøkur, sum vóru gjørdar eftir at eg helt upptøkutólið verða sløkt. Hetta er greitt brot á góðan fjølmiðlasið- og tað varð enntá gjørt so snildisliga, at upptøkumaðurin fór burtur frá upptøkutólinum fyri líkasum at signalera, at tólið varð sløkt.